Ehdotus: neuvoston päätös tutkimusta, teknologista kehittämistä ja esittelyä koskevasta erityisohjelmasta innovaation ja pk-yritysten osallistumisen alalla (1998-2002) /* KOM/98/0305 lopull. - Vol. II - CNS 98/0182 */



Virallinen lehti nro C 260 , 18/08/1998 s. 0075



Ehdotus neuvoston päätökseksi tutkimusta, teknologista kehittämistä ja esittelyä koskevasta erityisohjelmasta innovaation ja pk-yritysten osallistumisen alalla (1998 2002) (98/C 260/06) (ETA:n kannalta merkityksellinen teksti) KOM(98) 305 lopull. - 98/0182(CNS) (Komission esittämä 10 päivänä kesäkuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 i artiklan 4 kohdan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, Euroopan parlamentti ja neuvosto ovat päätöksellään N:o . . ./98/EY (1) vahvistaneet tutkimusta, teknologista kehittämistä ja esittelyä (jäljempänä `TTK`) koskevan Euroopan yhteisön viidennen puiteohjelman (jäljempänä `viides puiteohjelma`) vuosiksi 1998 2002; puiteohjelmassa määritellään muun muassa innovaation ja pk-yritysten osallistumisen alalla toteutettavat toimet, Euroopan yhteisön perustamissopimuksen 130 i artiklan 3 kohdassa määrätään, että puiteohjelma pannaan täytäntöön kussakin toiminnassa kehitetyin erityisohjelmin, joista puiteohjelma koostuu, ja että kussakin erityisohjelmassa täsmennetään yksityiskohtaiset säännöt ohjelman toteuttamiseksi, vahvistetaan ohjelman kesto ja määrätään tarpeellisiksi arvioiduista varoista, Euroopan yhteisön neljännestä puiteohjelmasta tutkimusta, teknologista kehittämistä ja esittelyä koskevien toimien osalta (1994 1998) 26 päivänä huhtikuuta 1994 tehdyn Euroopan parlamentin ja neuvoston päätöksen N:o 1110/94/EY (2) 4 artiklan 2 kohdan sekä neljännen puiteohjelman toteuttamista varten vahvistettuja erityisohjelmia koskevien neuvoston päätösten 4 artiklan 2 kohdan mukaisesti komissio on laadituttanut ulkopuolisen arvion ja toimittanut sen, sen päätelmät ja sitä koskevat huomionsa Euroopan parlamentille, neuvostolle, talous- ja sosiaalikomitealle ja alueiden komitealle, tieteen ja tekniikan tutkimuskomiteaa on kuultu erityisohjelmien tieteellisestä ja teknologisesta sisällöstä, joka esitellään komission 5 päivänä marraskuuta 1997 vahvistamassa valmisteluasiakirjassa (3), Euroopan yhteisön perustamissopimuksen 130 j artiklan mukaisesti yritysten, tutkimuskeskusten ja korkeakoulujen osallistumista koskevista säännöistä sekä tutkimustulosten levittämistä koskevista säännöistä (jäljempänä `osallistumista ja tulosten levittämistä koskevat säännöt`) tehtyä neuvoston päätöstä 98/. . ./EY (4) sovelletaan tähän erityisohjelmaan, ja mainitun päätöksen nojalla yhteinen tutkimuskeskus voi osallistua tähän ohjelmaan kuuluviin epäsuoriin toimiin, tätä ohjelmaa toteutettaessa voi osoittautua tarkoituksenmukaiseksi tehdä Euroopan talousalueesta tehtyyn sopimukseen tai assosiaatiosopimukseen perustuvan yhteistyön lisäksi kansainvälistä yhteistyötä yhteisön ulkopuolisten maiden tai kansainvälisten järjestöjen kanssa erityisesti Euroopan yhteisön perustamissopimuksen 130 m artiklan nojalla, tämän ohjelman toteuttamiseen kuuluu myös toimia ja järjestelyitä, joiden tarkoituksena on edistää, levittää ja hyödyntää tutkimuksen ja teknologisen kehittämisen tuloksia erityisesti pienten ja keskisuurten yritysten hyväksi, sekä toimia, joilla edistetään tutkijoiden liikkuvuutta ja koulutusta, ensimmäisen innovaatiota koskevan toimintasuunnitelman tavoitteiden mukaisesti viidennen puiteohjelman tutkimus- ja kehittämistoimet on suunnattava aiempaa paremmin innovaation edistämiseen, ja tämän ohjelman toteuttamisen etenemistä on syytä tutkia, jotta ohjelma voitaisiin tarvittaessa mukauttaa tieteen ja teknologian kehitykseen; on myös syytä teettää aikanaan riippumattomilla asiantuntijoilla arvio ohjelman toteuttamisen etenemisestä, ON TEHNYT TÄMÄN PÄÄTÖKSEN: 1 artikla Hyväksytään viidennen puiteohjelman 3 artiklan 1 kohdan mukaisesti [tämän ohjelman hyväksymispäivän] ja 31 päivän joulukuuta 2002 väliseksi ajaksi aihealuetta "Innovaatio ja pk-yritysten osallistuminen" koskeva erityisohjelma (jäljempänä `erityisohjelma`). 2 artikla 1. Erityisohjelman toteuttamista varten tarpeelliseksi arvioitu rahamäärä (jäljempänä `rahamäärä`) on viidennen puiteohjelman liitteen III mukaisesti 350 miljoonaa ecua, josta enintään 7,7 % varataan komission hallintomenoihin. 2. Tästä rahamäärästä - 73,8 miljoonaa ecua varataan kaudeksi 1998 1999 ja - 276,2 miljoonaa ecua kaudeksi 2000 2002. Viimeksi mainittua määrää mukautetaan tarvittaessa viidennen puiteohjelman 3 artiklan 3 kohdassa määritellyin edellytyksin. 3. Budjettivallan käyttäjä vahvistaa tässä päätöksessä vahvistettujen tieteellisten ja teknologisten tavoitteiden ja painopisteiden mukaisesti määrärahat kutakin varainhoitovuotta varten sen mukaan, miten monivuotisten rahoitusnäkymien puitteissa vahvistettuja resursseja on saatavilla. 3 artikla 1. Erityisohjelman pääperiaatteet ja tavoitteet sekä siihen liittyvät painopisteet käyvät ilmi liitteestä II. Ne on määritelty viidennen puiteohjelman liitteessä I esitettyjen pääperiaatteiden ja kolmeen luokkaan jaettujen valintaperusteiden mukaisesti. 2. Toteutettavien TKK-toimien valintaan sovelletaan kyseisten periaatteiden ja perusteiden mukaisesti valintaperusteita, jotka on mainittu osallistumista ja tulosten levittämistä koskevien sääntöjen 10 artiklassa. Tähän ohjelmaan sovelletaan myös erityistä valintaperustetta: teollisten tahojen osallistumisen kustannustenjakoperiaatteella toteutettavaan toimintaan on sovelluttava toiminnan luonteeseen. Ohjelman toteuttamisessa, mukaan lukien 5 artiklan 1 kohdassa määritelty työohjelma, noudatetaan kaikkia kyseisiä perusteita, vaikkakin niitä voidaan painottaa eri tavalla. 3. Erityisohjelmaan sovelletaan osallistumista ja tulosten levittämistä koskevia sääntöjä. 4. Yhteisön osallistumista viidennen puiteohjelman rahoitukseen koskevat yksityiskohtaiset säännöt määritetään viidennen puiteohjelman 4 artiklassa. 5. Erityisohjelman epäsuorat TTK-toimet määritellään viidennen puiteohjelman liitteissä II ja IV. Erityisohjelman toteuttamista koskevat erityiset yksityiskohtaiset säännöt annetaan liitteessä II. 4 artikla Ottaen huomioon 3 artiklassa vahvistetut perusteet sekä liitteessä I esitetyt tieteelliset ja teknologiset tavoitteet ja painopisteet komissio a) tutkii erityisohjelman toteuttamisvaiheen ja tekee tarvittaessa viidennen puiteohjelman 5 artiklan 1 kohdan mukaisesti ehdotuksia erityisohjelman mukauttamiseksi ja b) teettää viidennen puiteohjelman 5 artiklan 2 kohdassa tarkoitetun ulkopuolisen arvion erityisohjelmaan kuuluvilla aloilla toteutettavista toimista. 5 artikla 1. Komissio vahvistaa työohjelman, jossa määritellään a) liitteen I sisältö, b) erityisohjelman toteuttamisen viitteellinen aikataulu, c) liitteessä II annetut koordinointia koskevat yksityiskohtaiset säännöt ja d) tarpeen mukaan valintaperusteet ja niiden soveltamista koskevat yksityiskohtaiset säännöt kutakin epäsuoraa TTK-tointa varten. Työohjelma päivitetään tarvittaessa. 2. Toteuttaakseen epäsuoria TTK-toimia komissio käynnistää työohjelman pohjalta osallistumista ja tulosten levittämistä koskevissa säännöissä tarkoitetut menettelyt pääasiassa tarjouspyynnöin. 6 artikla 1. Komissio vastaa tämän erityisohjelman toteuttamisesta. 2. Komissiota avustaa ohjelmakomitea, joka koostuu jäsenvaltioiden edustajista ja jonka puheenjohtajana on komission edustaja. 3. Komission edustaja antaa ohjelmakomitealle ehdotukset toimenpiteiksi, jotka koskevat - 5 artiklan 1 kohdassa tarkoitetun työohjelman vahvistamista ja päivitystä, - viidennen puiteohjelman 5 artiklan 2 kohdassa tarkoitetun ulkopuolisen arvion toimeksiannon vahvistamista. 7 artikla 1. Ohjelmakomitea antaa lausuntonsa 6 artiklan 3 kohdassa tarkoitetuista ehdotuksista toimenpiteiksi määräajassa, jonka puheenjohtaja voi asettaa asian kiireellisyyden mukaan. Lausunto annetaan enemmistöllä, joka määrätään perustamissopimuksen 148 artiklan 2 kohdassa niiden päätösten edellytykseksi, jotka neuvosto tekee komission ehdotuksesta. Komitean äänestyksissä jäsenvaltioiden edustajien äänet painotetaan mainitun artiklan mukaisesti. Puheenjohtaja ei osallistu äänestykseen. Komissio päättää ehdotetuista toimenpiteistä, jos ne ovat komitean lausunnon mukaiset. Jos ehdotetut toimenpiteet eivät ole komitean lausunnon mukaisia tai lausuntoa ei ole annettu, komissio antaa neuvostolle viipymättä ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kuuden viikon kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 2. Komissio antaa ohjelmakomitealle säännöllisesti tietoa erityisohjelman toteuttamisen edistymisestä ja erityisesti yksityiskohtaista tietoa epäsuorien TTK-toimien arvioinnin ja valinnan tuloksista. 8 artikla Tämä päätös on osoitettu kaikille jäsenvaltioille. (1) Neuvoston 23 päivänä maaliskuuta 1998 vahvistama yhteinen kanta (EY) N:o 31/98 (EYVL C 178, 10.6.1998, s. 49). (2) EYVL L 126, 18.5.1994, s. 1, päätös sellaisena kuin se on viimeksi muutettuna päätöksellä N:o 2535/97/EY (EYVL L 347, 18.12.1997, s. 1). (3) KOM(97) 553 lopull. (4) KOM(97) 587 lopull. (EYVL C 40, 7.2.1998, s. 14). LIITE I TOIMINNAN PÄÄPERIAATTEET, TIETEELLISET JA TEKNOLOGISET TAVOITTEET JA PAINOPISTEET JOHDANTO Innovatiivisuus on yksi avaintekijä yritysten kilpailukyvyssä, kestävässä yhteiskunnallisessa ja taloudellisessa kehityksessä ja työpaikkojen luomisessa. Kyseessä on monimutkainen ilmiö, jossa on mukana useita toimijoita (esimerkiksi yrityksiä, korkeakouluja, tutkimuskeskuksia ja rahoituslaitoksia). Se on myös merkittävä tekijä koko yhteiskunnan käyttäytymisen ja toiminnan kehittymisessä. Suuri osa yritysten kilpailukyvystä perustuu niiden innovaatiokykyyn: uusien tuotteiden kehittäminen mahdollistaa uusien markkinoiden valloittamisen ja uusien menetelmien kehittäminen tekee mahdolliseksi pienentää kustannuksia ja se edistää myös kilpailukykyä. Siten esimerkiksi tietoteknologia-alan tuloista 78 prosenttia saadaan tuotteista, jotka ovat olleet markkinoilla enintään kaksi vuotta. Näin ollen on välttämätöntä edistää innovatiivista toimintaa, innovatiivisten yritysten luominen mukaan lukien, sekä tutkimustuloksia koskevaa tiedonvälitystä, tulosten hyödyntämistä ja teknologian siirtoa. Euroopan yhteisön on hyödynnettävä entistä tehokkaammin tutkimustoimintaansa ja entistä parempaa kapasiteettiaan luoda tietoa ja taitotietoa, jotta talous ja yhteiskunta saisivat niistä täyden hyödyn. On välttämätöntä, että tutkimuspyrkimysten rinnalla ja että niitä ohjaa kunnianhimoinen yhteisön innovaatiopolitiikka. Pk-yritykset (pienet ja keskisuuret yritykset) ovat merkittäviä välittäjiä ja toimijoita innovaation alalla. Niillä on olennainen tehtävä Euroopan taloudessa ja niiden kehitys on välttämätöntä uusien toimialojen kehittymisen, yhteisön talouden kilpailukyvyn, taloudellisen kasvun ja työllisyyden kannalta. Niihin liittyy myös erityispiirteitä, jotka edellyttävät riittäviä kannustavia toimia ja asianmukaista seurantaa. Yhteisön tasolla toteutettavat toimenpiteet ovat tarpeen, jotta voidaan täydentää jäsenvaltioiden toimia, joilla edistetään pk-yritysten kansainvälistymistä uuden teknologian saattamista niiden saataville, tämä pätee niin huipputeknologian pk-yrityksiin kuin yrityksiin, joiden on käytettävä muiden kehittämää teknologiaa, koska niillä on vain vähän tai ei lainkaan tutkimusresursseja. Innovatiivisuuden edistäminen ja pk-yritysten osallistumisen edistäminen ovat siis toisiinsa läheisesti liittyviä toimia, vaikka niiden soveltamisalat poikkeavatkin toisistaan. Tämän ohjelman avulla pyritään parhaaseen mahdolliseen tulokseen näiden kahden keskeisen aihealueen osalta. Ohjelman strateginen tavoite Ohjelman strategisena tavoitteena on tutkimus- ja kehittämistoiminnan ja erityisesti puiteohjelman myönteisten taloudellisten ja yhteiskunnallisten vaikutusten edistäminen varmistamalla niistä saatuja tuloksia koskevan tiedon entistä tehokkaampi levittäminen ja hyödyntäminen sekä eri lähteistä peräisin olevien tietojen siirto ja levittäminen, kun otetaan huomioon myös kuluttajien ja käyttäjien tarpeet. Tähän tavoitteeseen pyritään ottamalla käyttöön innovatiivisuutta koskeva yhtenäinen politiikka, jolla edistetään ensimmäisen Euroopan innovaatioita koskevan toimintasuunnitelman toteuttamista ja jossa kiinnitetään erityisesti huomiota pk-yrityksiin ja niiden osallistumiseen tutkimuksen ja teknologisen kehittämisen viidenteen puiteohjelmaan. Tämän ohjelman mukaiset toimet täydentävät jäsenvaltioiden toimia. Niiden tarkoituksena on ohjata, täydentää ja tukea muita erityisohjelmia ja soveltuvin osin yhteisön muita toimia strategiseen tavoitteeseen pyrittäessä. Yhteydet muihin yhteisön ohjelmiin ja toimiin Muut ohjelmat edistävät osaltaan suoraan strategisen tavoitteen toteutumista. Ne sovitetaan tarkoin yhteen tämän ohjelman kanssa ja niissä toteutetaan viidennen puiteohjelman liitteessä II (kolmas toimi) kuvailtuja yleisiä tavoitteita. Tällä ohjelmalla on viidennessä puiteohjelmassa toimintaa käynnistävä ja yhteensovittava vaikutus innovaatioiden ja pk-yritysten alalla, erityisesti yhdenmukaisesti pk-politiikan kanssa. Ohjelman tehtävänä on sen erityistoimien yhteydessä kehitettyihin toimenpiteisiin, välineisiin ja osaamiseen tukeutumalla luoda tulosten hyödyntämistä ja siirtoa tai pk-yritysten osallistumista helpottavia mekanismeja, arvioida tuloksia ja seurata niiden hyödyntämistä jälkikäteen tulosten taloudellisten ja yhteiskunnallisten vaikutusten määrittämiseksi. Tämä toimi perustuu erityisesti innovaatioyksiköiden toimintaan, jota sen avulla koordinoidaan, jotta innovointiin liittyvät näkökohdat otettaisiin huomioon ohjelmien toteuttamisessa. KOORDINOINTITOIMINTA INNOVAATION ALALLA JA PK-YRITYSTEN OSALLISTUMISEN OSALTA Tavoitteet Tavoitteena on koordinoida ja tukea aihealuekohtaisten ohjelmien pyrkimyksiä, jotta innovointi ja pk-yrityksiä koskevat näkökohdat otettaisiin huomioon määritettäessä niiden painopisteitä ja työohjelmia sekä aihealuekohtaisten ohjelmien mukaisten toimien täytäntöönpanoa, varmistettaisiin innovointia ja pk-yritysten toimintaa edistävien toimintakokonaisuuksien yhdenmukaisuus ja niiden sovittaminen aihealuekohtaisiin ohjelmiin sekä optimoitaisiin nykyisten taitojen, kokemusten ja infrastruktuurien käyttö horisontaalisissa tai muissa ohjelmissa. Toiminta innovaation alalla Strategisten tavoitteiden edellyttämä työ on tarkoitus toteuttaa pääosin aihealuekohtaisten ohjelmien puitteissa innovaatioyksiköiden tekemien aloitteiden pohjalta siten, että otetaan huomioon tutkimusaiheiden erityispiirteet ja varmistetaan tarkoituksenmukaisin tulosten hyödyntäminen siinä ympäristössä, jossa niitä sovelletaan. Ohjelman avulla varmistetaan innovaatioyksiköiden välinen yhteistyö. Tässä ohjelmassa ja aihealuekohtaisissa ohjelmissa määritellään innovaatioyksiköiden erityiset tehtävät, jotka myös toteutetaan näiden ohjelmien avulla. Tällaisia tehtäviä voisivat olla erityisesti seuraavat: - innovoinnin alan toiminnan tukeminen, esimerkiksi teknologiansiirtohankkeiden seuranta ja esittelyhankkeiden käynnistäminen; - aihealuekohtaisten verkkojen hyödyntäminen, hyödyntämistä edistävät toimet ja mekanismit, tulosten siirtäminen tai innovoivien yritysten perustaminen, erityisesti siten, että samalla edistetään yksityissektorin osallistumista rahoitukseen; - hankkeiden ja niiden tulosten arviointitutkimusten järjestäminen tulosten hyödyntämisen edistämiseksi erityisesti teknologista toteuttamista koskevan suunnitelman avulla. Tämä ohjelma edistää lisäksi yhdessä aihealuekohtaisten ohjelmien kanssa sellaisten menetelmien ja mekanismien määrittämistä, jotka myötävaikuttavat näihin ohjelmiin kuuluvien tutkimushankkeiden tulosten hyödyntämiseen ja tutkimus- ja kehittämistoimintaa koskevan tiedon levittämiseen johdonmukaisesti ja tehokkaasti verkostojen ja palvelujen muodostamien horisontaalisten infrastruktuurien avulla (Cordis, IRC). Toiminta pk-yritysten osallistumisen edistämiseksi Ohjelman strategisen tavoitteen saavuttamiseksi on sovitettava yhteen näiden ohjelmien puitteissa toteutettavat pk-yritysten osallistumista tukevat toimet ja TTK- ja esittelytoiminta. - Tutkimusyhteistyötä koskevat toimet mahdollistavat sen, että vähintään kaksi vähintään kolmesta eri jäsenvaltiosta peräisin olevaa pk-yritystä, jotka ovat toisiinsa nähden riippumattomia, voivat yhdessä yrittää ratkaista samanlaisia teknologiaan liittyviä ongelmiaan itse tai antaa ne sellaisten ulkopuolisten oikeushenkilöiden, myös teollisyritysten ratkaistaviksi, joilla on asianmukaiset resurssit tutkimusten tai teknologisen validoinnin toteuttamiseen. - Toimissa, joiden tavoitteena on tukea ja kannustaa pk-yrityksiä osallistumaan tutkimusyhteistoiminta- ja tutkimusyhteistyöhankkeisiin (esimerkiksi "kartoitusvaiheen palkintojen" eli valmisteluvaiheessa myönnettävien avustusten avulla), otetaan huomioon, että pk-yritykset tarvitsevat joustavan ja helposti tavoitettavan tukijärjestelmän. Nämä toimet, joiden tarkoituksena on edistää ja helpottaa pk-yritysten osallistumista TTK-toimintaan, kohdistuvat kaikkiin erityisohjelmien tavoitteisiin ja painopisteisiin. Lisäksi ohjelma tukee aihealuekohtaisiin ohjelmiin liittyvän tiedonvälityksen järjestämistä ja tehostamista sekä tietojen hyödyntämistä, mukaan lukien pk-yritysten osallistumista avaintoimintakokonaisuuksiin kuuluviin validointi- ja esittelyhankkeisiin. HORISONTAALIOHJELMAAN KUULUVAT ERITYISTOIMET INNOVAATIOIDEN EDISTÄMINEN Aihealuekohtaisiin ohjelmiin kuuluvien toimien täydentämiseksi toteutettavat erityistoimet edistävät osaltaan innovatiivisuuteen kannustavan ympäristön luomista yhteisössä ja sellaisen tilanteen luomista, joiden ansiosta monet taloudelliset toimijat voivat hyötyä innovoinnista. i) Yhteisön tutkimustoiminnan tulosten entistä tehokkaampi hyödyntäminen Tavoite Tavoitteena on tehostaa tutkimustulosten hyödyntämistä ja edistää täten toimien myönteisiä taloudellisia ja yhteiskunnallisia vaikutuksia puiteohjelman yleisten tavoitteiden mukaisesti. Toiminta - Tunnistetaan ja luodaan mekanismeja, jotka hankkeen elinkaaren aikana voivat helpottaa hankittujen tietojen suojaamista, teknologian tai sen siirron sekä näiden avulla tuotettujen tietojen hyödyntämistä ja yksityisten rahoituskeinojen saatavuutta sen varmistamiseksi, että tuloksia hyödynnetään. Lisäksi kannustetaan sellaisia organisaatiomuutoksia, jotka ovat omiaan edistämään innovaatiotoimintaa. - Järjestetään tietojen ja hyvien toimintatapojen vaihto ohjelmien kesken. - Edistetään näiden mekanismien käyttöönottoa muiden ohjelmien avulla ja erityisesti innovaatioyksiköiden myötävaikutuksella. ii) Teknologiansiirtoon sovellettavat uudet lähestymistavat Tavoite Euroopan unionin innovaatiotoimien puutteellisuus johtuu suuressa määrin Euroopan innovaatiokulttuurin epäsuhtaisesta kehityksestä. Innovaatiokulttuuria voidaan kehittää kannustamalla kokeiluihin kansainvälisellä tasolla toteutettavan tietojen vaihdon alalla. Tavoitteena on kehittää, validoida ja toteuttaa tiedonsiirtomenetelmiä kokeilu- tai esittelyhankkeiden muodossa johdonmukaisesti aihealuekohtaisten ohjelmien kanssa ja ottaen huomioon kunkin toiminta-alan ominaispiirteet. Toiminta - Edistetään uuden teknologian käyttöönottoa ja analysoidaan tässä kehityksessä havaittuja teknisiä, taloudellisia, organisatorisia ja yhteiskunnallisia näkökohtia. - Edistetään muualta kuin aihealuekohtaisista ohjelmista peräisin olevien tulosten levittämistä ja hyödyntämistä valtioiden välillä. Tällaisella toiminnalla voi olla kansainvälinen ulottuvuus (kansainvälisellä tasolla yhteistyössä muiden yhteisön aloitteiden kanssa toteutettava tiedonsiirtoa koskeva kokeilu) ja niiden tavoitteena voi olla uusien tiedonsiirron muotojen löytäminen. iii) Tutkimukset ja hyvät toimintatavat Tavoitteet Jotta yhteisö voisi korjata innovaatiota koskevaa vajausta, sen on tunnistettava innovointiin liittyvät hyvät toimintatavat, analysoitava niitä ja edistettävä niiden käyttöä. Tavoitteena on yhteisen viitekehyksen puitteissa analysoida ja verrata innovaatiosuorituksia ja -politiikkoja, edistää hyvien toimintatapojen yhtenäistämistä, vaihtoa, levittämistä ja käyttöä. Toiminta - On laadittava tulostaulu ja julkaistava se säännöllisesti Euroopan innovaatioita koskevan toimintasuunnitelman mukaisesti. - On järjestettävä toimia innovaation alalla sovellettavien hyvien toimintatapojen edistämiseksi (erityisesti rahoitusta, innovatiivisten yritysten luomista ja kehittämistä, teknologian suojelua ja -siirtoa koskevia toimia). - On perustettava tietokanta ja päivitettävä säännöllisesti tietokantaa, joka käsittää innovaatioon sovellettavan politiikan, innovaatiokäytännöt ja -suoritukset (ja joka koskee erityisesti rahoitusta, innovatiivisten yritysten luomista ja kehittämistä, teknologian suojelua ja -siirtoa). PK-YRITYSTEN OSALLISTUMISEN EDISTÄMINEN i) Keskitetty palvelupiste Tavoitteet Tavoitteena on helpottaa pk-yritysten osallistumista yhteisön ohjelmiin pk-yritysten käyttöön annettavan ylimääräisen kanavan kautta. Tämä olisi järjestelmään lisättävä yksi ainoa kaikille ohjelmille yhteinen yhteyskohta, joka tukeutuu jo perustettuihin jäsenvaltioiden tukiverkkoihin. Toiminta On otettava käyttöön sellainen infrastruktuuri, jonka avulla pk-yritykset voivat: - saada tietoa yhteisön TTK-toiminnan merkityksestä ja vaikutuksista ja tehdä tarpeensa tunnetuksi - saada tietoa ohjelmista ja päästä osallisiksi ehdotusten laatimiseen annettavasta tuesta (mukaan lukien yhteenliittymien perustamiseen annettava tuki) - helpommin osallistua yhteisön ohjelmiin - tehdä milloin tahansa avoimen ehdotuspyynnön voimassaoloaikana ehdotuksia, joiden kautta ne voivat hyötyä erityisesti niille suunnatuista toimenpiteistä, kuten kartoituspalkinnoista tai tutkimusyhteistyöstä (CRAFT). ii) Yhteiset tukia ja avustuksia koskevat välineet Tavoite Tavoitteena on pk-yritysten osallistumisen edellytysten yksinkertaistaminen ja yhdenmukaistaminen keskitetyn palvelupisteen periaatteen vaikutusten täydentämiseksi ja tehostamiseksi käyttäen mahdollisimman laajalti kyseiseen tarkoitukseen parhaiten soveltuvaa sähköistä tiedonsiirtokeinoa (muun muassa aineiston toimittaminen, ehdotusten jättäminen, neuvonta ja erikoistuneet sisäiset tietoverkot). Toiminta - On luotava apuvälineitä erityisesti sopimusten hallinnointia ja tiedottamista varten. - Pk-yrityksille on annettava tukea, joka täydentää suoraan verkostosta paikallisella tasolla saatavaa ja aihealuekohtaisista ohjelmista saatavaa tukea. - Pk-yrityksille on annettava tukea hankkeiden keston aikana. Tuki voidaan antaa hankkeiden koordinaattoreille tai välittäjille tarkoitettujen työpajojen muodossa, joissa käsitellään tutkimusta koskevien sopimusten hallinnointia, hankkeiden yhteensovittamista ja muita yleensä pk-yritysten toiminnan kannalta olennaisia aiheita. iii) Talouden tuntemus Tavoitteet Tavoitteena on pk-yritysten auttaminen tunnistamaan tarpeensa ja ennakoimaan tekniikan suuntaukset sekä niiden ohjaaminen käyttämään erityisesti yhteisön välineitä saavuttaakseen tavoitteensa. Toiminta (IPTS:n toiminnan yhteydessä) - On määritettävä markkinoiden kehitystä ja tekniikan tasoa koskevat merkitykselliset tiedot jo käytössä olevien lähteiden avulla (esimerkiksi työpajojen kautta, joihin kokoontuu valmistajien, käyttäjien, pk-yritysten ja suuryritysten edustajia). - Tällaiset tiedot on saatettava pk-yritysten käyttöön olemassa olevan verkoston ja tietopalvelun avulla. INNOVAATIOON JA PK-YRITYKSIIN LIITTYVÄT YHTEISET TOIMET i) Euroopan verkko tutkimuksen ja innovatiivisuuden edistämiseksi Ohjelman tarkoituksena on yhteisön tutkimus- ja innovaatiotoimintaa koskevien tieto- ja apuverkkojen järkiperäistäminen ja yhteensovittaminen ja siten tehokkaan infrastruktuurin luominen erityisesti pk-yrityksiä varten, joka palvelee tiedotuksen, tuen, yhteistyön ja innovatiivisuuden edistämistä ja hyödyntää mahdollisimman tehokkaasti erityisesti innovaatiokeskuksia ja Craft-keskuksia. Tavoitteet Tavoitteena on parantaa yritysten edellytyksiä omaksua teknologiaa, joka on omiaan edistämään niiden innovatiivisuutta, kannustaa kansainvälistä teknologiansiirtoa teknologian alkuperästä riippumatta, edistää yhteisön tutkimustulosten levittämistä ja hyödyntämistä sekä antaa tietoa ja apua niille, jotka voisivat todennäköisesti osallistua näihin tutkimustoimiin. Toiminta - On edistettävä teknologiansiirtoa sen mukaan, mitkä ovat paikallisten taloudellisten, teollisten ja yhteiskunnallisten rakenteiden tarpeet. - On pantava täytäntöön kansainvälistä yritysten yhteistyötä ja kumppanuutta koskevat asiakirjat. - On tuettava yhteisön tutkimustoimien tulosten levittämistä ja hyödyntämistä esimerkiksi "teknologiapörssien" avulla. - On edistettävä innovatiivisuutta kokeiluasteella olevien verkkojen ja palvelujen avulla. - On ohjattava yrityksiä osallistumaan ohjelmiin ja autettava niitä kansainvälisten ohjelmien määrittelyssä. ii) Sähköiset tietopalvelut ja muut levittämistavat Tavoitteet Tavoitteena on yhteisen tietopalvelun puitteissa koota yhteen kaikkia sellaisia tietoja ja edistää kaikkien sellaisten tietojen levittämistä, joiden avulla voidaan edistää tutkimusta ja innovointia koskevien toimien, niiden toteuttamistapojen ja tulosten tunnetuksi tekemistä, tiedottaa yleisölle innovaatiopolitiikkojen sosiaalis-taloudellisista vaikutuksista ja jatkaa keskustelua näiden politiikkojen seurauksista suhteessa kansalaisten tarpeisiin. Toiminta - On vahvistettava yhteisön Cordis-tietopalvelua uudistamalla tietojen keräämisessä ja levittämisessä käytettäviä mekanismeja, parantamalla käyttömukavuutta (monikielisyys, käyttöliittymä), mukauttamalla sisältöä pk-yritysten ja niiden tukiverkkojen tarpeisiin ja kehittämällä yksilöllisiä työkaluja. - On laajennettava koekäytössä olevaa "European Research Gateway On line" -yhteyttä (ERGO) perustamalla yhteys Cordiksen ja kansallisten tieteellisen ja teknisen tiedon tietolähteiden välille. iii) Henkinen omaisuus Tavoitteet Tavoitteena on tietoja koskevien suojajärjestelmien käytön edistäminen tiedotustoimien ja kokeiluhankkeiden avulla tehokkaan suojan aikaansaamiseksi tai tietojen keräämiseksi (muun muassa tutkimustuloksia, markkinoiden kehitystä ja teollisten liittoutumien tutkimuksia koskevia tietoja) ja helpottaa eri teollis- ja tekijänoikeuksia koskevien tietojen saantia, suojella yhteisön (YTK:n) hallussa olevia tietoja ja tarjota apua puiteohjelmaan osallistuville. Toiminta - On edistettävä sellaisen tietojärjestelmän kehittämistä, jonka avulla voidaan päästä erilaisiin patentteja, muita tekijänoikeuksia, voimassa olevaa lainsäädäntöä ja sen tulkintaa koskeviin tietolähteisiin. - On perustettava neuvontapiste yhteisön ohjelmien osallistujia varten. - On toteutettava yhteisölle kuuluvien tutkimustulosten suojeluun ja arviointiin liittyviä toimia YTK:n toiminnan yhteydessä. - On toteutettava kokeilutoimintaa, kuten hanke-ehdotusten innovatiivisuuden arviointitoimia ("quick scan") ja tehtävä yhteistyötä Euroopan patenttiviraston ja kansallisten patenttivirastojen kanssa. iv) Yksityisen rahoituksen saaminen innovaatiotoimintaan Tavoitteet Tavoitteena on antaa pk-yrityksille, erityisesti yhteisön tutkimustoimiin osallistuville pk-yrityksille tai niiden tuloksia hyödyntäville yrityksille, tietoa innovointitoiminnan rahoituksen saantimahdollisuuksista (rahoitusmarkkinat, riskipääoma) ja edistää rahoitus-, tutkimus- ja teollisuuspiirien välistä yhteistyötä kokeilutoiminnan avulla. Toiminta - On perustettava tiedotus- ja avustuspalvelu yksityisten rahoituslähteiden löytämisen helpottamiseksi. - On toteutettava kohdistettuja tiedotus-, kannustus- ja koulutustoimia ja järjestettävä kansainvälisiä yrittäjät, tutkijat, riskipääomarahastot ja apurahoja myöntävät toimijat kokoavia sijoitusfoorumeja aihealuekohtaisten ohjelmien puitteissa tai innovaation tukiverkkojen tuella sekä jatkettava erityisesti LIFT-toimia (Links to innovation financing for technology). - On vaihdettava kokemuksia asianomaisten toimijoiden kanssa eri jäsenvaltioissa sekä luotava sellaisia kansainvälisiä verkkoja, jotka yhdistävät yksityiset ja julkiset toimijat käytännön hankkeiden ympärille, jotta voidaan kokeilla uusia lähestymistapoja (esimerkiksi teknologian arvioiminen, paikallisen pääoman käyttöön ottaminen). - On helpotettava rahoituslaitoksiin luotavia yhteyksiä yhteisön tutkimustulosten hyödyntämiseksi. v) Innovatiivisten yritysten perustamista ja kehittämistä helpottavat mekanismit Tavoitteet Tavoitteena on kokeilutoimien puitteissa ja Eurooppa-neuvoston Amsterdamin kokouksessa omaksutun linjan mukaisesti analysoida, tunnistaa ja vahvistaa uusia tapoja rahoittaa innovointia ja tukea innovatiivisten yritysten perustamista ja kehittämistä ja rohkaista sijoittamista innovatiivisiin yrityksiin (erityisesti riskipääomaa) (1). Toiminta - On tutkittava ja analysoitava innovaatioiden yksityisen rahoituksen esteitä ja toimenpiteitä innovatiivisten yritysten perustamiselle ja kehittämiselle suotuisan ympäristön edistämiseksi. - On ohjattava yksityistä rahoitusta innovatiivisiin huipputeknologian hankkeisiin niiden valmisteluvaiheessa sekä hyvän kasvupotentiaalin omaaviin yrityksiin, erityisesti sellaisten aloitteiden kautta, jotka perustuvat I-TEC-kokeiluhankkeen (Innovation and equity capital) aikana kertyneisiin kokemuksiin. Tämä toteutetaan yhteistyössä Euroopan investointirahaston (EIR) ja Euroopan investointipankin (EIP) ja muiden rahoitusalan toimijoiden kanssa. - On avustettava rahastojen (erityisesti riskipääomarahastojen) päättäjiä, jotta ne kykenisivät jatkossakin arvioimaan ja hallinnoimaan tällaisia hankkeita. (1) Komission tiedonanto Risk capital, a key to job creation in the European Union, SEC(98) 552 lopullinen. LIITE II ERITYISOHJELMAN TOTEUTTAMISTA KOSKEVAT ERITYISET YKSITYISKOHTAISET SÄÄNNÖT Erityisohjelma toteutetaan viidennen puiteohjelman liitteissä II ja IV määritellyillä epäsuorilla TTK-toimilla. Lisäksi sovelletaan seuraavia erityisohjelmaa koskevia erityisiä yksityiskohtaisia sääntöjä: 1. Liitännäistoimenpiteet Liitännäistoimenpiteitä ovat erityisesti - erityisohjelmaa tukevat tutkimukset, mukaan lukien tulevan toiminnan valmistelu ja innovaatiotoiminnan tulostaulun laatiminen, - tiedonvaihto, konferenssit, seminaarit, työryhmät tai tapaamiset, jotka liittyvät ohjelmien toimien aihealueisiin, - järjestelyt, jotka vahvistavat tietosuojaa ja helpottavat yksityisen rahoituksen saantia, - ulkopuolisen asiantuntemuksen hyödyntäminen, mukaan lukien tieteellisten tietokantojen käyttö, erityisesti viidennen puiteohjelman 5 artiklan 1 kohdassa tarkoitettua erityisohjelman toteuttamisvaiheen tarkastelua, viidennen puiteohjelman 5 artiklan 2 kohdassa tarkoitettua ulkopuolista arviota, epäsuorien TTK-tointen arviota tai niiden toteuttamisen seurantaa varten, - tietojen levittämiseen, tiedotukseen ja tiedonvälitykseen tähtäävät toimet, mukaan lukien tieteelliset julkaisut, sekä tulosten hyödyntämiseen ja teknologian siirtoon liittyvät toimet, - erityisohjelman toimiin liittyvä koulutustoiminta lukuun ottamatta Marie Curie -apurahoja, - tutkimusalan toimijoille, kuten pk-yrityksille, suunnattaville valistus- ja tukitoimille annettava tuki, - ulkopuolisen kapasiteetin käyttö sellaisten palvelujen ja verkkojen perustamista ja niiden käyttömahdollisuuksien luomista varten, joilla tiedotetaan tutkimuksesta ja innovaatioista ja joilla tuetaan ja edistetään niitä. 2. Pilottitoimet Pilottitoimet toteutetaan tämän päätöksen liitteessä I määritellyillä aloilla. Pilottitointen tarkoituksena on kokeilla uusia toimenpiteitä, jotka luonteensa, käyttötarkoituksensa tai koskemiensa toimijaryhmien vuoksi edellyttävät toteuttamista koskevia erityisiä yksityiskohtaisia sääntöjä. Osallistumista ja tulosten levittämistä koskevien sääntöjen 9 artiklan 3 kohdan mukaisesti kyseiset yksityiskohtaiset säännöt voivat poiketa epäsuoriin TTK-toimiin yleisesti sovellettavista menettelyistä, jos niissä määrätään arviointi- ja valintamenettelyistä, joissa noudatetaan yhdenmukaisen kohtelun ja avoimuuden periaatteita. Rahoitusosuutta määrättäessä pilottitoimet voidaan rinnastaa liitännäistoimenpiteisiin. 3. Koordinointia koskevat yksityiskohtaiset säännöt Komissio huolehtii siitä, että ohjelmaan kuuluvat epäsuorat TTK-toimet täydentävät toisiaan, erityisesti ryhmittämällä ne yhteisen tavoitteen ympärille, sekä siitä, että päällekkäinen työ vältetään, ottaen kuitenkin huomioon epäsuorien TTK-tointen ehdottajien oikeutetut etunäkökohdat. Komissio myös varmistaa, että erityisohjelmassa toteutettavat toimet koordinoidaan niiden toimien kanssa, jotka toteutetaan- muissa viidennen puiteohjelman toteuttamista varten vahvistetuissa erityisohjelmissa, - tutkimus- ja koulutusohjelmissa, joilla pannaan täytäntöön tutkimus- ja koulutustoimintaa koskevasta Euroopan atomienergiayhteisön (Euratom) viidennestä puiteohjelmasta (1998 2002) tehty neuvoston päätös 98/. . ./Euratom, - muissa eurooppalaisissa tutkimusohjelmissa, kuten Eurekassa ja COSTissa, - muissa tutkimukseen liittyvissä Euroopan yhteisön järjestelyissä, kuten Phare-, Tacis- ja Meda-ohjelmissa, Euroopan investointirahastossa, rakennerahastoissa ja Euroopan investontipankissa. Koordinointi toteutetaan i) yksilöimällä yhteiset aihealueet tai painopisteet, mikä johtaa erityisesti - tiedonvaihtoon, - yhteisesti päätettyjen hankkeiden toteuttamiseen, mikä merkitsee erityisesti yhden osallistumista ja tulosten levittämistä koskevien sääntöjen 9 artiklassa tarkoitetun menettelyn toteuttamista yhteisesti, ja - kyseisten hankkeiden toteuttamisesta saatujen kokemusten tarkasteluun sekä hankkeiden taloudellisten ja sosiaalisten vaikutusten arviointiin, ja ii) jakamalla epäsuoria TTK-toimia koskevat ehdotukset uudelleen erityisohjelmien välillä tai erityisohjelman ja tutkimus- ja koulutusohjelman välillä.